Anoreksia nervosa

**Anoreksia nervosa (AN)**, sering dirujuk sebagai **anoreksia** sahaja, merupakan sejenis gangguan pemakanan yang bercirikan kekurangan berat badan, sekatan pemakanan, gangguan imej badan, ketakutan untuk menambah berat badan, dan keinginan yang kuat untuk menjadi kurus.

Individu yang mempunyai anoreksia nervosa mempunyai ketakutan untuk mengalami berat badan berlebihan atau dilihat sedemikian, walaupun mereka sebenarnya kurang berat badan. DSM-5 menerangkan gejala persepsi ini sebagai "gangguan terhadap berat atau bentuk badan yang dialami oleh seseorang". Berdasarkan latar belakang penyelidikan dan klinikal, gejala ini dipanggil "gangguan imej tubuh badan". Individu yang mengalami anoreksia nervosa juga sering menafikan bahawa mereka mempunyai masalah berat badan yang rendah. Mereka mungkin kerap menimbang berat badan, makan dalam kuantiti yang sedikit, dan hanya mengambil makanan tertentu. Sesetengah daripada individu tersebut sering bersenam secara berlebihan, memaksa diri untuk muntah (subjenis "anoreksia telan-buang"), atau menggunakan laksatif untuk menurunkan berat badan dan mengawal bentuk badan, dan/atau makan berlebihan. Komplikasi perubatan mungkin termasuk osteoporosis, ketidaksuburan dan kerosakan jantung, berserta penghentian kitaran haid yang tidak normal. Dalam kes yang teruk, pesakit dengan anoreksia nervosa yang terus-menerus menolak pengambilan diet dan campur tangan pemulihan berat badan, serta diisytiharkan tidak cekap untuk membuat keputusan diri oleh pakar psikiatri, boleh diberi makan melalui tiub nasogastrik secara paksa apabila tubuh badannya diikat selepas mendapat kebenaran daripada ibu bapa atau penjaga mereka yang membantu pesakit tersebut membuat keputusan.

Punca anoreksia pada masa ini tidak diketahui. Terdapat beberapa komponen genetik yang berkait rapat, serta kembar seiras lebih kerap terjejas berbanding kembar tidak seiras. Faktor budaya juga kelihatan memainkan peranan, apabila masyarakat yang menghargai kekurusan tubuh badan mempunyai kadar penyakit ini yang lebih tinggi. Selain itu, ia lebih kerap berlaku di kalangan mereka yang terlibat dalam aktiviti yang mementingkan kekurusan tubuh badan seperti olahraga, peragaan dan penarian. Anoreksia selalunya bermula selepas peristiwa yang mendatangkan perubahan hidup yang besar atau yang membawa tekanan besar.

Rawatan anoreksia melibatkan pemulihan pesakit ke aras berat badan yang sihat, perawatan masalah psikologi di sebalik penyakit ini, dan penghentian terhadap tingkah laku yang menggalakkan masalah tersebut. Walaupun ubat-ubatan tidak membantu dari segi penambahan berat badan, ia boleh digunakan untuk membantu merawat kebimbangan atau kemurungan yang berkaitan. Kaedah terapi yang berbeza mungkin berguna, seperti terapi tingkah laku kognitif atau pendekatan ibu bapa memikul tanggungjawab untuk memberi makan kepada anak mereka, yang dikenali sebagai terapi keluarga Maudsley. Kadang-kadang pesakit tersebut memerlukan kemasukan ke hospital untuk memulihkan berat badan. Bukti manfaat pemberian makanan melalui tiub nasogastrik tidak jelas; campur tangan sedemikian mungkin sangat menyusahkan kedua-dua pihak pesakit anoreksia dan kakitangan penjagaan kesihatan apabila pemberian makanan secara paksaan melawan kehendak pesakit yang terpaksa dikurung. Sesetengah individu yang mengalami anoreksia akan mengalami satu episod sahaja kemudiannya pulih, manakala terdapat individu lain mungkin mengalami episod berulang selama bertahun-tahun. Banyak komplikasi berkaitan bertambah baik selepas penambahan berat badan.

Di peringkat global, anoreksia dianggarkan menjejas 2.9 juta orang pada tahun 2015. Seramai 0.3% hingga 4.3% dari kalangan wanita dan 0.2% hingga 1% dari kalangan lelaki di negara Barat pernah menghidapi anoreksia pada satu ketika dalam hidup mereka. Kira-kira 0.4% wanita muda terjejas pada tahun tersebut dan dianggarkan berlaku sepuluh kali lebih kerap di kalangan wanita berbanding lelaki. Gangguan ini selalu bermula semasa usia remaja atau dewasa muda. Walaupun anoreksia menjadi lebih kerap didiagnosis pada abad ke-20, tidak jelas sama ada ini disebabkan oleh peningkatan kekerapannya atau diagnosis yang lebih baik. Pada tahun 2013, gangguan ini secara langsung mengakibatkan kira-kira 600 kematian di seluruh dunia, meningkat daripada 400 kematian pada tahun 1990. Gangguan makan juga meningkatkan risiko kematian seseorang atas pelbagai sebab lain, termasuk bunuh diri. Kira-kira 5% orang yang mengalami anoreksia mati akibat komplikasi dalam tempoh sepuluh tahun.

Dalam beberapa tahun kebelakangan ini, psikiatri evolusi yakni disiplin saintifik yang giat berkembang sedang mengkaji gangguan mental dari perspektif evolusi. Banyak perkara masih diperdebatkan sama ada gangguan makan seperti anoreksia mempunyai fungsi evolusi atau jika ia merupakan masalah akibat gaya hidup moden.

## Tanda dan gejala

Anoreksia nervosa merupakan gangguan pemakanan yang bercirikan percubaan seseorang untuk menurunkan berat badan sehingga kebuluran. Seseorang yang mengalami anoreksia nervosa mungkin menunjukkan beberapa tanda dan simptom, jenis dan keterukan yang mungkin berbeza-beza dan mungkin wujud tetapi tidak kelihatan.

Anoreksia nervosa, serta beberapa jenis kekurangan zat makanan yang berpunca daripada kebuluran kendiri, boleh menyebabkan komplikasi terhadap setiap sistem organ utama dalam tubuh badan. Hipokalemia yakni penurunan paras kalium dalam darah ialah salah satu tanda anoreksia nervosa. Penurunan ketara dalam kalium boleh menyebabkan degupan jantung yang tidak normal, sembelit, keletihan, kerosakan otot dan lumpuh.

Tanda dan gejala boleh dikelaskan dari segi fizikal, kognitif, afektif, tingkah laku dan persepsi:

### Gejala fizikal

* Indeks jisim badan yang rendah untuk umur dan ketinggian seseorang
* Amenorea, gejala yang berlaku selepas penurunan berat badan yang berpanjangan, menyebabkan haid berubah secara drastik atau terhenti bersama-sama
* Rambut dan kulit kering, serta penipisan rambut
* Takut kenaikan berat badan walaupun sedikit; mengambil semua langkah berjaga-jaga untuk mengelakkan penambahan berat badan atau menjadi "berat badan berlebihan"
* Penurunan berat badan yang cepat dan berterusan
* Lanugo: rambut lembut dan halus tumbuh di muka dan badan
* Bradikardia atau takikardia.
* Keletihan kronik
* Perubahan warna oren pada kulit, terutamanya kaki (Carotenosis)
* Kemandulan
* Halitosis (dari muntah atau ketosis yang disebabkan oleh kelaparan)
* Hipotensi atau hipotensi ortostatik
* Mengalami ketegangan otot yang teruk, lenguh dan sakit
* Insomnia
* Kembung perut

### Gejala kognitif

* Ketaksuban dengan mengira kalori dan memantau kandungan lemak makanan.
* Keasyikan dengan makanan, resipi atau masakan; boleh memasak makan malam yang rumit untuk orang lain, tetapi tidak makan makanan itu sendiri atau mengambil pemakanan dengan kandungan yang sangat kecil.
* Kekaguman terhadap orang yang lebih kurus.
* Fikiran bahawa diri sendiri adalah gemuk atau tidak cukup kurus
* Gambaran mental badan seseorang yang berubah
* Teori minda terjejas, diburukkan lagi oleh BMI yang lebih rendah dan kemurungan
* Kemerosotan ingatan
* Kesukaran dalam pemikiran abstrak dan penyelesaian masalah
* Pemikiran kaku dan tidak fleksibel
* Kurang menghargai diri sendiri
* Hiperkritik dan keinginsempurnaan

### Gejala afektif

* Kemurungan
* Malu pada diri sendiri atau badan
* Gangguan keresahan
* Perubahan angin yang cepat
* Nyahpengawalaturan emosi
* Aleksitimia

### Gejala tingkah laku

* Sekatan pengambilan makanan/kalori walaupun kurang berat badan atau pada berat badan yang sihat.
* Tatacara pemakanan seperti memotong makanan menjadi kepingan kecil, enggan makan di sekeliling orang lain, dan menyembunyi atau membuang makanan.
* Penyingkiran makanan (hanya dalam subjenis anoreksia singkir) menggunakan julap, pil diet, sirap ipekak atau diuretik untuk mengeluarkan makanan daripada sistem tubuh mereka selepas makan atau terlibat dalam pemuntahan yang dipaksa ke atas diri sendiri. Anoreksia telan-singkir ialah subjenis anoreksia apabila seseorang itu mengehadkan pemakanan dengan teruk pada kebanyakan masa tetapi mempunyai episod makan gelojoh yang berulang. Selepas pemakanan gelojoh, mereka terlibat dalam tingkah laku penyingkiran makanan secara paksaan. Hal ini berbeza dengan bulimia nervosa.
* Senaman yang berlebihan, termasuk senaman mikro, contohnya membuat pergerakan kecil yang berterusan pada jari tangan atau kaki.
* Mencederakan diri sendiri atau membenci diri sendiri.
* Kesendirian: mungkin mengelak rakan dan keluarga dan menjadi lebih pendiam dan berahsia.

### Gejala persepsi

* Persepsi diri sebagai berat badan berlebihan, bertentangan dengan realiti kurang berat badan (iaitu "gangguan imej badan")
* Intoleransi terhadap sejuk dan sering mengadu kesejukan; suhu badan mungkin lebih rendah (hipotermia) dalam usaha untuk menjimatkan tenaga akibat kekurangan zat makanan.
* Skema badan terubah (iaitu perwakilan tersirat badan yang ditimbulkan oleh lakonan)
* Deria dalaman yang berubah

### Deria dalaman
Deria dalaman melibatkan deria sedar dan deria tidak sedar terhadap keadaan dalaman tubuh badan, dan ia mempunyai peranan penting dalam homeostasis dan pengawalaturan emosi. Selain daripada disfungsi fisiologi yang ketara, defisit deria dalaman juga mendorong individu yang mengalami anoreksia untuk menumpukan perhatian pada persepsi yang terganggu terhadap pelbagai elemen imej badan mereka. Hal ini wujud pada kedua-dua orang yang mengalami anoreksia dan pada individu yang sihat disebabkan oleh kemerosotan dalam kepekaan deria dalaman dan kesedaran deria dalaman. 

Selain daripada penambahan berat badan dan penampilan luar, penghidap anoreksia juga melaporkan fungsi badan yang tidak normal seperti perasaan kenyang yang tidak dapat dijelaskan. Hal ini menunjukkan contoh komunikasi salah antara isyarat dalaman badan dan otak. Disebabkan oleh kepekaan deria dalaman yang terjejas, isyarat kekenyangan yang kuat boleh dikesan lebih awal pada individu yang sangat sensitif, yang boleh mengakibatkan pengurangan penggunaan kalori dan menjana kebimbangan mengenai pengambilan makanan dalam pesakit anoreksia. Orang yang mengalami anoreksia juga melaporkan kesukaran mengenal pasti dan menerangkan perasaan emosi mereka dan ketidakupayaan untuk membezakan emosi daripada sensasi badan secara umum, dan keadaan ini dikenali sebagai aleksitimia.

Kesedaran deria dalaman dan emosi saling berhubung kait, dan boleh memberi kesan antara satu sama lain dalam keabnormalan. Pesakit anoreksia juga mempamerkan kesukaran pengawalan emosi yang mencetuskan tingkah laku makan mengikut emosi, seperti menyekat pengambilan makanan atau bersenam secara berlebihan. Kepekaan deria dalaman terjejas dan kesedaran deria dalaman boleh menyebabkan pesakit anoreksia menyesuaikan tafsiran terganggu tentang penambahan berat badan yang dicirikan oleh sensasi fizikal yang berkaitan dengan penghadaman (contohnya rasa kenyang). Penggabungan unsur-unsur deria dalaman dan emosi ini bersama-sama boleh mencetuskan tindak balas tingkah laku penyesuaian pincang dan diperkukuh secara negatif yang membantu dalam pengekalan anoreksia. Selain metakognisi, orang yang mengalami anoreksia juga mengalami kesukaran dengan kognisi sosial termasuk mentafsir emosi orang lain dan menunjukkan empati. Kesedaran deria dalaman dan kepekaan deria dalaman yang tidak normal ditunjukkan oleh semua contoh ini telah diperhatikan dengan kerap di kalangan pesakit anoreksia sehingga ia telah menjadi ciri utama penyakit ini.

### Komorbiditi
Terdapat masalah psikologi lain mungkin menjadi faktor anoreksia nervosa. Sesetengah orang mempunyai gangguan lain terdahulu yang boleh meningkatkan kerentanan mereka untuk mengalami gangguan makan dan ada yang mengalaminya selepas itu. Kehadiran komorbiditi psikiatri telah terbukti mempengaruhi keterukan dan jenis gejala anoreksia nervosa (AN) di kalangan remaja dan dewasa. 

Gangguan obsesif-kompulsif (OCD) dan gangguan personaliti obsesif-kompulsif (OCPD) adalah sangat berkomorbid dengan AN. OCD dikaitkan dengan simptomologi dan prognosis yang lebih teruk. Kausalitas antara gangguan personaliti dan gangguan makan masih belum dapat dipastikan sepenuhnya. Keadaan komorbid lain termasuk kemurungan, alkoholisme, gangguan personaliti pinggiran, serta gangguan-gangguan lain seperti gangguan kebimbangan, gangguan kurang daya tumpuan dan hiperaktif, dan gangguan dismorfik badan. Kemurungan dan kebimbangan adalah komorbiditi yang paling biasa berhubungkait, dan kemurungan dikaitkan dengan akibat yang lebih teruk. Gangguan spektrum autisme berlaku lebih kerap di kalangan orang yang mengalami gangguan makan berbanding populasi umum. Zucker *et al.* (2007) mencadangkan bahawa keadaan pada spektrum autisme membentuk endofenotip kognitif yang mendasari anoreksia nervosa dan meminta untuk meningkatkan kerjasama antara disiplin mengenai hal ini.

## Punca-punca

Terdapat bukti untuk faktor risiko biologi, psikologi, perkembangan, dan sosiobudaya, tetapi punca sebenar gangguan pemakanan tidak diketahui.

### Aspek genetik

Anoreksia nervosa adalah mudah diwarisi secara genetik. Kajian berkembar telah menunjukkan kadar kebolehwarisan sebanyak 28-58%. Saudara peringkat pertama kepada mereka yang mengalami anoreksia mempunyai kira-kira 12 kali ganda risiko mengalami anoreksia berbanding populasi biasa. Kajian tatahubungan genetik telah dilakukan, mengkaji 128 jenis polimorfisme berbeza yang berkait rapat dengan 43 gen termasuk gen yang terlibat dalam pengawalan tingkah laku makan, motivasi dan mekanik ganjaran, ciri-ciri personaliti dan emosi. Penghubungkaitan yang konsisten telah dikenal pasti untuk polimorfisme yang dikaitkan dengan peptida berkaitan agouti, faktor neurotropik yang berasal dari otak, katekol-o-metil transferase, SK3 dan reseptor opioid delta-1. Pengubahsuaian epigenetik, seperti metilasi DNA, boleh menyumbang kepada perkembangan atau penyelenggaraan anoreksia nervosa, walaupun penyelidikan klinikal dalam bidang ini masih di peringkat awal.

Kajian tahun 2019 mendapati hubungan genetik antara pelbagai gangguan mental seperti skizofrenia, gangguan obsesif-kompulsif, gangguan kebimbangan dan kemurungan serta fungsi metabolik dengan korelasi negatif terhadap jisim lemak, diabetes jenis 2 dan leptin.

Satu gen yang telah dikaitkan dengan anoreksia mungkin menarik minat khusus. Kod gen ini untuk protein yang dipanggil reseptor berkaitan estrogen alfa (ERRalpha). Dalam sesetengah tisu, gen ini mengubah keupayaan reseptor estrogen serta estrogen itu sendiri untuk berinteraksi dengan DNA dan mengubah fungsi sel. Memandangkan estrogen mempunyai kesan yang kuat terhadap selera makan dan penyusuan, sebarang keabnormalan genetik dalam laluan isyarat estrogen boleh menyumbang kepada gejala anoreksia dan menjelaskan mengapa anoreksia biasanya muncul pada wanita muda selepas permulaan akil baligh.

### Aspek persekitaran
Komplikasi obstetrik: komplikasi pranatal dan perinatal boleh menjadi faktor kepada perkembangan anoreksia nervosa, seperti kelahiran pramatang, anemia keibuan, diabetes melitus, preeklampsia, infarksi plasenta dan keabnormalan jantung neonatal. Komplikasi neonatal juga mungkin mempunyai pengaruh terhadap penghindaran bahaya, salah satu ciri personaliti yang berkaitan dengan perkembangan AN.

Disregulasi neuroendokrin: isyarat peptida terubah yang memudahkan komunikasi antara usus, otak dan tisu adipos, seperti grelin, leptin, neuropeptida Y dan oreksin, boleh menyumbang kepada patogenesis anoreksia nervosa dengan mengganggu kawal aturan rasa lapar dan kenyang.

Penyakit gastrousus: orang yang mengalami gangguan gastrousus mungkin lebih berisiko mengalami gangguan amalan pemakanan berbanding populasi umum, terutamanya gangguan pengehadan makanan. Hubung kait antara anoreksia nervosa dengan penyakit seliak telah dijumpai. Peranan yang dimainkan oleh gejala gastrousus dalam perkembangan gangguan pemakanan kelihatan agak kompleks. Sesetengah pengarang melaporkan bahawa simptom-simptom yang tidak dapat diselesaikan sebelum diagnosis penyakit gastrousus mungkin menimbulkan keengganan memakan pada sesetengah pesakit terlibat, menyebabkan perubahan pada corak pemakanan mereka. Terdapat pengarang lain melaporkan bahawa gejala yang lebih besar sepanjang diagnosis mereka membawa kepada risiko yang lebih besar. Sesetengah orang yang menghidap penyakit seliak, sindrom usus jengkel atau penyakit radang usus yang tidak sedar tentang kepentingan mengikuti diet mereka secara ketat telah didokumentasi bahawa mereka memilih untuk mengambil makanan yang menggalakkan penurunan berat badan. Sebaliknya, individu yang mempunyai pengurusan pemakanan yang baik mungkin mengalami kebimbangan, keengganan memakan dan gangguan pemakanan kerana kebimbangan mengenai pencemaran silang makanan mereka.  Sesetengah penulis mencadangkan bahawa pakar profesional perubatan harus menilai kehadiran penyakit seliak yang tidak diiktiraf di kalangan semua orang yang mengalami gangguan pemakanan, terutamanya jika mereka menunjukkan sebarang gejala gastrousus (seperti selera makan menurun, sakit perut, kembung perut, kembung, muntah, cirit-birit atau sembelit), kekurangan berat badan, atau kegagalan tumbesaran; dan juga secara rutin bertanya kepada pesakit seliak tentang kebimbangan berat badan atau bentuk badan, diet atau muntah untuk mengawal berat badan, untuk menilai kemungkinan kehadiran gangguan makan, terutamanya pada wanita.

Beberapa kajian telah membuat hipotesis bahawa kesinambungan pola makan yang tidak teratur mungkin merupakan epifenomena kepada kebuluran. Keputusan Eksperimen Kebuluran Minnesota menunjukkan kawalan biasa mempamerkan banyak corak tingkah laku AN apabila mengalami kebuluran. Ini mungkin disebabkan oleh banyak perubahan dalam sistem neuroendokrin, yang mengakibatkan kitaran berterusan secara tersendiri.

Anoreksia nervosa lebih berkemungkinan berlaku pada usia akil baligh. Beberapa hipotesis penjelasan untuk peningkatan kelaziman gangguan makan pada masa remaja adalah "peningkatan tisu adiposa pada kanak-kanak perempuan, perubahan hormon akil baligh, jangkaan masyarakat terhadap peningkatan kemerdekaan dan autonomi yang amat sukar untuk remaja anoreksia bertemu; [dan] peningkatan pengaruh nilai dari kumpulan rakan sebaya." 

### Aspek psikologi
Teori awal punca anoreksia mengaitkannya dengan penderaan seksual kanak-kanak atau kenyahfungsian institusi kekeluargaan; namun terdapat bukti yang bercanggah dan memerlukan penyelidikan yang direka dengan baik. Ketakutan terhadap makanan dikenali sebagai *sitiofobia* atau *sibofobia,* dan merupakan sebahagian daripada diagnosis pembezaan. Penyebab psikologi anoreksia yang lain termasuk tahap penghargaan diri yang rendah, rasa seperti tiada kawalan, kemurungan, kebimbangan dan kesunyian. Orang yang mengalami anoreksia, secara amnya, sangat mementing kesempurnaan diri dan kebanyakannya mempunyai ciri personaliti obsesif kompulsif yang menyebabkan mereka mengawal ketat pemakanan mereka. Pesakit yang mempunyai anoreksia telah dicadangkan mempunyai ketegaran corak pemikiran mereka dan meletakkan tahap kepentingan yang tinggi untuk menjadi kurus.

Antara faktor-faktor risiko anoreksia ialah trauma psikologi. Walaupun kadar kelaziman berbeza-beza, antara 37% dan 100%, tetapi terdapat hubungan ketara antara kejadian traumatik dan diagnosis gangguan makan. Kira-kira 72% individu yang mengalami anoreksia melaporkan mengalami peristiwa traumatik sebelum bermulanya gejala gangguan pemakanan, dengan subjenis pemakanan gelojoh telan-singkir melaporkan kadar tertinggi. Terdapat banyak peristiwa traumatik yang mungkin menjadi faktor risiko untuk perkembangan anoreksia, dan peristiwa traumatik pertama yang dikenal pasti berupaya untuk meramal boleh berlakunya anoreksia ialah penderaan seksual kanak-kanak. Walau bagaimanapun, peristiwa traumatik lain, seperti penderaan fizikal dan emosi juga didapati sebagai antara faktor-faktor risiko. Trauma interpersonal berbanding trauma bukan interpersonal telah dilihat sebagai jenis peristiwa traumatik yang paling biasa, yang mungkin merangkumi penderaan seksual, fizikal dan emosi. Individu yang mengalami trauma berulang, seperti mereka yang mengalami trauma yang dilakukan oleh penjaga atau orang yang disayangi, telah meningkatkan keterukan gejala anoreksia dan kelaziman diagnosis psikiatri komorbid yang lebih tinggi.

Di kalangan individu yang mengalami anoreksia, kadar prevalens bagi mereka yang juga layak untuk diagnosis PTSD adalah bermula dari 4% sehingga 52% dalam sampel bukan klinikal, mencecah 10% sehingga 47% dalam sampel klinikal. Profil gejala yang rumit berkembang apabila trauma dan anoreksia bercampur; pengalaman jasmani individu berubah, manakala pemikiran dan sensasi yang mengganggu mungkin dialami. Peristiwa traumatik boleh membawa kepada pemikiran yang mengganggu dan obsesif, dan gejala anoreksia yang paling berkait rapat dengan diagnosis PTSD ialah peningkatan pemikiran obsesif yang berkaitan dengan makanan. Begitu juga dengan keimpulsifan dikaitkan dengan subjenis gelojoh telan-singkir anoreksia, trauma, dan PTSD. Trauma emosi (contoh seperti penyahsahihan diri, persekitaran keluarga yang huru-hara pada zaman kanak-kanak) boleh membawa kepada kesukaran untuk mengurus emosi, terutamanya pengenalpastian dan bagaimana sensasi fizikal menyumbang kepada tindak balas emosi. Trauma serta peristiwa traumatik boleh mengganggu perasaan diri seseorang individu dan menjejaskan keupayaan mereka untuk bergelut dengan kehidupan, terutamanya dengan badan mereka.

Trauma yang berlaku pada seseorang individu boleh membawa kepada perasaan tidak selamat pada tubuh badan mereka sendiri; sehingga mereka rasa bahawa badan mereka adalah untuk kegunaan oleh orang lain dan bukan milik mereka sahaja. Individu tersebut mungkin mengalami perasaan terputus hubungan dengan badan mereka selepas pengalaman traumatik, yang membawa kepada keinginan untuk menjauhkan diri mereka dari tubuh badan. Trauma memberati individu tersebut dari segi emosi, fizikal dan psikologi. Kedua-dua penderaan fizikal dan seksual boleh menyebabkan seseorang individu melihat tubuh badan diri mereka sebagai milik "orang lain" bukannya milik "diri mereka sendiri". Individu yang berasa seolah-olah mereka tidak mempunyai kawalan ke atas tubuh badan mereka disebabkan trauma mungkin menggunakan perbuatan memakan sebagai cara kawalan kerana pilihan untuk mengawal pemakanan adalah sesuatu bentuk kawalan tubuh badan mereka yang mudah dilakukan. Dengan mengawal pemakanan mereka, individu boleh memilih masa untuk makan dan berapa banyak untuk dimakan. Golongan individu terutamanya kanak-kanak yang mengalami penderaan, mungkin berasa kehilangan kawalan ke atas kehidupan, keadaan dan tubuh badan diri mereka sendiri. Terutamanya penderaan seksual tetapi juga termasuk penderaan fizikal, boleh membuatkan seseorang itu berasa bahawa badan itu bukanlah tempat yang selamat dan objek yang dikawal oleh orang lain. Kebuluran dalam kes anoreksia, juga boleh menyebabkan pengurangan kebarangkalian tubuh badan mereka digunakan sebagai objek seksual, maka memudahkan perbuatan membulurkan diri mereka dilakukan sebagai jalan penyelesaian. Sekatan pemakanan juga boleh menjadi cara untuk menyampaikan kesakitan yang dialami oleh individu tersebut.

### Aspek sosiologi
Anoreksia nervosa semakin tinggi didiagnosis sejak tahun 1950; peningkatan itu telah dikaitkan dengan kegoyahan dan pembatinan jiwa terhadap ideal tubuh badan. Orang dalam bidang kerjaya yang mudah terdedah dengan tekanan sosial tertentu untuk menjadi kurus (seperti model dan penari) lebih cenderung untuk mengalami anoreksia, dan mereka yang mengalami anoreksia mempunyai hubungan yang lebih tinggi dengan sumber budaya yang menggalakkan penurunan berat badan. Trend ini juga boleh diperhatikan pada orang yang mengambil bahagian dalam sukan tertentu, seperti pelumba kuda dan ahli gusti. Terdapat insiden dan kelaziman anoreksia nervosa yang lebih tinggi dalam sukan yang diberi penekanan dari segi estetika, apabila pemfaedahan mudah diperoleh dengan penurunan lemak badan, serta sukan yang memerlukan seseorang menjaga berat badan untuk persaingan. Dinamika kumpulan keluarga boleh memainkan peranan dalam punca anoreksia termasuk peluahan emosi negatif atau pencelaan dilakukan berterusan pada seseorang ahli keluarga tersebut. Apabila terdapat tekanan berterusan daripada orang lain untuk menjadi kurus, usikan dan pembulian boleh menyebabkan seseorang itu rasa rendah diri dan lain-lain gejala psikologi berkaitan.

### Kesan media
Pendedahan berterusan di media massa yang menunjukkan ciri-ciri ideal tubuh badan mungkin menjadi faktor risiko untuk ketidakpuashatian tubuh badan dan anoreksia nervosa. Budaya ideal bentuk tubuh badan untuk lelaki ialah sentiasa kekal berotot ("sado") manakala untuk perempuan pula kekal langsing. Kajian 2002 mendapati bahawa, daripada majalah yang paling popular di kalangan pemuda berumur 18 hingga 24 tahun, yang dibaca oleh lelaki, tidak seperti yang dibaca oleh wanita, lebih cenderung untuk memaparkan iklan dan artikel mengenai bentuk tubuh badan berbanding diet pemakanan. Ketidakpuashatian terhadap tubuh badan dan pemendaman cita-cita badan dalam hati adalah faktor risiko untuk anoreksia nervosa yang mengancam kesihatan kedua-dua populasi lelaki dan wanita.

Satu lagi aspek atas talian yang menyumbang kepada kadar gangguan pemakanan yang lebih tinggi seperti anoreksia nervosa ialah laman web dan komuniti di media sosial yang menekankan kepentingan mencapai ideal bentuk tubuh badan dengan memuji dan menggalakkan anoreksia nervosa melalui penggunaan metafora agama serta penerangan gaya hidup (contohnya gambar-gambar atau petikan kata berinspirasi yang berfungsi sebagai motivator untuk mencapai bentuk ideal tubuh badan). Laman web pro-anoreksia memperkukuh penghayatan ideal tubuh badan dan kepentingan untuk mencapai ideal tersebut.

Media menggambarkan pandangan palsu tentang rupa sebenar orang. Dalam majalah dan filem dan juga pada papan iklan kebanyakan pelakon/model diubah secara digital menggunakan pelbagai cara. Orang ramai kemudian berusaha untuk kelihatan seperti model peranan yang "sempurna" ini apabila sebenarnya model-model itu sendiri tidak hampir dengan kesempurnaan yang diuar-uarkan.

## Mekanisme
Bukti daripada kajian fisiologi, farmakologi dan neuroimej mencadangkan serotonin (juga dipanggil 5-HT) mungkin memainkan peranan dalam anoreksia. Walaupun ia merupakan penyakit akut, perubahan metabolik mungkin menghasilkan beberapa penemuan biologi pada orang yang mengalami anoreksia yang tidak semestinya menjadi penyebab kepada tingkah laku anoreksia. Contohnya, tindak balas hormon yang tidak normal terhadap cabaran serta agen serotonergik telah diperhatikan semasa penyakit akut, tetapi bukan semasa fasa pemulihan. Namun, peningkatan kepekatan cecair serebrospinal asid 5-hidroksiindolasetik (metabolit serotonin), dan perubahan dalam tingkah laku anorektik sebagai tindak balas kepada kekurangan triptofan akut (triptofan ialah prekursor metabolik kepada serotonin) menyokong peranan dalam anoreksia. Aktiviti reseptor 5-HT telah dilaporkan lebih rendah pada pesakit yang mempunyai anoreksia di beberapa kawasan kortikal, dibuktikan oleh potensi pengikatan yang lebih rendah bagi reseptor ini seperti yang diukur oleh PET atau SPECT, berkecuali daripada keadaan penyakit. Walaupun penemuan ini mudah dikelirukan dengan gangguan psikiatri komorbid, jika diambil secara keseluruhan ia menunjukkan penghubungkaitan serotonin dengan anoreksia. Perubahan dalam serotonin ini telah dikaitkan dengan ciri-ciri anoreksia seperti obsesif, kebimbangan, dan disregulasi selera makan.

Kajian neuroimej yang menyiasat ketersambungan fungsi antara kawasan otak telah memerhatikan beberapa perubahan dalam rangkaian yang berkaitan dengan fungsi kawalan kognitif, deria dalaman dan deria luaran. Perubahan dalam rangkaian yang berkaitan dengan korteks singulat anterior dorsal mungkin berkaitan dengan kawalan kognitif yang berlebihan terhadap tingkah laku berkaitan pemakanan. Begitu juga, integrasi dan deria dalaman somatosensori yang terubah mungkin berkaitan dengan imej badan dalam minda yang tidak normal. Ulasan terhadap pelbagai kajian neuroimej fungsian melaporkan kekurangan pengaktifan di kawasan limbik "bawah ke atas" dan peningkatan pengaktifan di kawasan kortikal "atas ke bawah" yang mungkin memainkan peranan dengan kegiatan menyekat pemakanan.

Berbanding dengan sampel terkawal, orang yang telah pulih daripada anoreksia menunjukkan pengurangan pengaktifan dalam sistem ganjaran sebagai tindak balas kepada makanan, dan kekurangan hubung kait antara kesukaan minuman manisan (yang dilapor sendiri) dengan aktiviti pada striatum dan korteks singulat anterior. Peningkatan potensi pengikatan rakloprida berlabel radio C dalam striatum, ditafsirkan sebagai cerminan penurunan dopamin endogen akibat anjakan kompetitif, juga telah diperhatikan.

Kajian neuroimej struktur telah menemui pengurangan keseluruhan kedua-dua jirim kelabu dan jirim putih serta peningkatan jumlah cecair serebrospinal. Pengurangan serantau pada hipotalamus kiri, lobus parietal inferior kiri, nukleus lentiform kanan dan kaudat kanan juga telah dilaporkan pada pesakit yang berpenyakit akut tersebut. Walau bagaimanapun, perubahan ini nampaknya dikaitkan dengan kekurangan zat makanan akut dan sebahagian besarnya boleh dikembalikan dengan pemulihan berat badan, sekurang-kurangnya dalam kes bukan kronik pada orang muda. Sebaliknya, beberapa kajian telah melaporkan peningkatan jumlah korteks orbitofrontal pada pesakit yang sedang sakit dan&nbsp;pada pesakit yang telah pulih, walaupun penemuan tidak konsisten. Pengurangan integriti jirim putih dalam forniks juga telah dilaporkan.

## Diagnosis
Penilaian diagnostik termasuk keadaan semasa seseorang, sejarah biografi, gejala semasa dan sejarah keluarga. Penilaian juga termasuk pemeriksaan keadaan mental, yang merupakan penilaian perasaan hati semasa dan kandungan pemikiran seseorang, memfokuskan pada pandangan tentang berat dan corak pemakanan.

### DSM-5
Anorexia nervosa dikelaskan di bawah Gangguan Penyuapan dan Pemakanan dalam semakan terkini *Manual Diagnostik dan Statistik Gangguan Mental* (DSM 5). Tiada titik potong BMI khusus yang mentakrifkan berat badan rendah yang diperlukan untuk diagnosis anoreksia nervosa.

Kriteria diagnostik untuk anoreksia nervosa (semuanya perlu dipenuhi untuk diagnosis) ialah:

* Sekatan pengambilan tenaga melawan keperluan yang membawa kepada berat badan yang rendah. (Kriteria A)
* Ketakutan yang kuat untuk menambah berat badan atau tingkah laku berterusan yang mengganggu penambahan berat badan. (Kriteria B)
* Gangguan dari segi berat badan atau bentuk badan alami seseorang atau kurang kesedaran tentang risiko berat badan yang rendah. (Kriteria C)

Berbanding dengan versi DSM terdahulu (DSM-IV-TR), semakan 2013 (DSM5) mencerminkan perubahan dari segi kriteria untuk anoreksia nervosa. Paling ketara, kriteria amenorea (haid tidak hadir) telah dikeluarkan. Amenorea telah dikeluarkan atas beberapa sebab: ia tidak terpakai kepada lelaki, ia tidak terpakai untuk wanita sebelum atau selepas usia haid/mengambil pil perancang, dan sesetengah wanita yang memenuhi kriteria lain untuk AN masih melaporkan beberapa aktiviti haid.

#### Subjenis
Terdapat dua subjenis AN:  

* Jenis pemakanan gelojoh telan-singkir: pesakit dengan anoreksia jenis ini mungkin menunjukkan tingkah laku makan berlebihan kemudian pemuntahan. Ia berbeza dengan bulimia nervosa dari segi berat badan individu. Individu yang mengalami anoreksia jenis makan-muntah biasanya mempunyai berat badan yang kurang berat. Orang yang menghidap bulimia nervosa sebaliknya kadangkala boleh mempunyai berat badan normal atau berat badan berlebihan.
* Jenis sekatan: individu menggunakan menyekat pengambilan makanan, berpuasa, pil diet, atau senaman sebagai cara untuk menurunkan berat badan; mereka mungkin bersenam secara berlebihan untuk mengurangkan berat badan atau mencegah penambahan berat badan, dan sesetengah individu makan hanya cukup untuk terus hidup. Pada jenis sekatan ini, tiada episod makan berlebihan atau pemuntahan berlangsung secara berulangan.

#### Tahap keterukan
Indeks jisim badan (BMI) digunakan dalam DSM-5 sebagai penunjuk tahap keterukan anoreksia nervosa. DSM-5 menyatakan seperti berikut:

* Ringan: BMI lebih daripada 17
* Sederhana: BMI 16–16.99
* Teruk: BMI 15–15.99
* Melampau: BMI kurang daripada 15

### Siasatan
Ujian perubatan untuk memeriksa tanda-tanda kemerosotan fizikal pada penyakit anoreksia nervosa boleh dilakukan oleh doktor am atau pakar psikiatri, termasuk:

* Kiraan darah lengkap: ujian sel darah putih, sel darah merah dan platelet yang digunakan untuk menilai kehadiran pelbagai gangguan seperti leukositosis, leukopenia, trombositosis dan anemia yang mungkin disebabkan oleh kekurangan zat makanan.
* Urinalisis: pelbagai ujian yang dilakukan ke atas air kencing yang digunakan pada diagnosis gangguan perubatan, untuk menguji penyalahgunaan bahan, dan sebagai penunjuk kesihatan secara keseluruhan.
* Chem-20: Chem-20 juga dikenali sebagai SMA-20 ialah sekumpulan dua puluh ujian kimia berasingan yang dilakukan pada serum darah. Ujian tersebut termasuk protein dan elektrolit seperti kalium, klorin dan natrium, serta ujian khusus untuk fungsi hati dan buah pinggang.
* Ujian toleransi glukosa : Ujian toleransi glukosa oral digunakan untuk menilai keupayaan badan untuk memetabolismekan glukosa. Ia berguna untuk mengesan pelbagai gangguan seperti diabetes, insulinoma, Sindrom Cushing, hipoglisemia dan sindrom ovari polikistik.
* Profil lipid: termasuk ujian kolesterol (yang termasuk jumlah kolesterol, HDL dan LDL) dan trigliserida.
* Ujian kolinesterase serum: ujian enzim hati (asetilkolinesterase dan pseudokolinesterase) berguna sebagai ujian fungsi hati dan untuk menilai kesan kekurangan zat makanan.
* Ujian fungsi hati: Satu siri ujian yang digunakan untuk menilai fungsi hati, dan beberapa ujian juga digunakan dalam penilaian kekurangan zat makanan, kekurangan protein, fungsi buah pinggang, gangguan pendarahan dan Penyakit Crohn.
* Tindak balas hormon lutein (LH) terhadap hormon pelepas gonadotropin (GnRH): Menguji tindak balas kelenjar pituitari terhadap GnRh, hormon yang dihasilkan dalam hipotalamus. Hipogonadisme sering dilihat dalam kes anoreksia nervosa.
* Ujian kreatina kinase (CK): mengukur tahap peredaran darah enzim kreatina kinase yang terdapat pada jantung (CK-MB), otak (CK-BB) dan otot rangka (CK-MM).
* Ujian urea nitrogen darah (BUN): Nitrogen urea ialah hasil sampingan metabolisme protein yang mula-mula terbentuk di dalam hati kemudian dikeluarkan dari badan melalui buah pinggang. Ujian BUN digunakan paling utama untuk menguji fungsi buah pinggang. Tahap BUN yang rendah mungkin menunjukkan kesan kekurangan zat makanan.
* Nisbah BUN-kreatinin : Nisbah BUN terhadap kreatinina digunakan untuk meramalkan pelbagai keadaan. Nisbah BUN/kreatinin yang tinggi boleh berlaku sewaktu penghidratan teruk, kegagalan buah pinggang akut, kegagalan jantung kongestif, dan pendarahan usus. Nisbah BUN/kreatinin yang rendah boleh menunjukkan diet rendah protein, penyakit seliak, rabdomiolisis, atau sirosis hati.
* Elektrokardiogram (EKG atau ECG): mengukur aktiviti elektrik jantung. Ia boleh digunakan untuk mengesan pelbagai gangguan seperti hiperkalemia.
* Elektroensefalogram (EEG): mengukur aktiviti elektrik otak. Ia boleh digunakan untuk mengesan keabnormalan seperti yang berkaitan dengan tumor pituitari.
* Ujian fungsi tiroid: ujian yang digunakan untuk menilai fungsi tiroid dengan memeriksa tahap hormon perangsang tiroid (TSH), tiroksina (T4), dan triiodotironina (T3). 

## Rawatan
Tiada bukti konklusif bahawa sebarang rawatan khusus untuk anoreksia nervosa berfungsi lebih baik daripada yang lain.

Rawatan untuk anoreksia nervosa cuba menangani tiga aspek utama.

* Pemulihan berat badan seseorang ke tahap yang sihat;
* Perawatan gangguan psikologi yang berkaitan dengan penyakit;
* Pengurangan atau penghentian tingkah laku atau pemikiran yang pada asalnya membawa kepada cara pemakanan yang tidak sihat.

Dalam beberapa tetapan klinikal, intervensi imej badan tertentu dilakukan untuk mengurangkan ketidakpuashatian tubuh badan dan gangguan imej tubuh badan. Walaupun pemulihan berat badan seseorang adalah tugas utama di tangan, rawatan optimum juga melibatkan pemantauan perubahan tingkah laku pada individu itu juga. Terdapat beberapa bukti bahawa kemasukan ke hospital mungkin menjejaskan kesan jangka masa panjang, tetapi kadangkala diperlukan. Psikoterapi terhadap individu yang mempunyai AN adalah mencabar kerana mereka mungkin lebih menilai kekurusan dan mungkin berusaha untuk tetap mengawal berat badan dan menentang perubahan berkaitan berat badan. Secara asasnya pembanguanan keinginan untuk berubah adalah perkara yang asas. Walaupun tiada bukti untuk rawatan yang lebih baik kepada pesakit dewasa, terdapat penyelidikan yang mencadangkan rawatan berasaskan keluarga adalah pilihan utama untuk remaja dengan AN.

### Terapi
Rawatan berasaskan keluarga telah terbukti lebih berjaya berbanding terapi individu untuk remaja dengan AN. Pelbagai bentuk rawatan berasaskan keluarga telah terbukti berkesan untuk rawatan AN remaja termasuk terapi keluarga gabungan (CFT) yang melibatkan keterlibatan bersama ibu bapa dan anak di hadapan ahli terapi yang sama, serta terapi keluarga terpisah (SFT) yang melibatkan ibu bapa dan anak tetapi menghadiri terapi secara berasingan dengan ahli terapi yang berbeza. Penyokong terapi keluarga untuk remaja dengan AN menegaskan bahawa pentingnya keberadaan ibu bapa untuk rawatan golongan remaja.

Kajian susulan empat hingga lima tahun terapi keluarga Maudsley yang merupakan model terapi manual berasaskan bukti, menunjukkan pemulihan penuh sehingga kadar 90%. Model terapi keluarga Maudsley memfokuskan masalah, dan rawatan menyasarkan pewujudan semula cara pemakanan normal, pemulihan berat badan, dan pengurangan tingkah laku berpenyakit seperti pemuntahan makanan. Model Maudsley dibahagikan kepada tiga fasa, fasa pertama memberi tumpuan kepada pelaksanaan ibu bapa terhadap pemulihan berat badan anak mereka; fasa kedua peralihan kawalan ke atas makanan kembali kepada individu pada tahap yang sesuai dengan umur; dan fasa ketiga memberi tumpuan kepada isu-isu lain yang berkaitan dengan perkembangan tipikal remaja (contohnya, perkembangan sosial dan perkembangan psikologi lain), dan membantu ibu bapa belajar bagaimana untuk berinteraksi dengan anak mereka. Walaupun model ini disyorkan oleh NIMH, pengkritik mendakwa ia berpotensi untuk mencipta pergelutan kuasa dalam hubungan intim dan boleh mengganggu keberkongsian setara. Terapi tingkah laku kognitif (CBT) berguna pada remaja dan orang dewasa yang mempunyai anoreksia nervosa. Salah satu psikoterapi yang paling terkenal dalam bidang ini ialah CBT-E, terapi tingkah laku kognitif yang dipertingkatkan secara khusus menumpukan kepada psikopatologi gangguan makan. Terapi penerimaan dan komitmen ialah terapi kognitif-tingkah laku gelombang ketiga yang telah menunjukkan hasil dalam rawatan AN. Terapi pemulihan kognitif (CRT) juga digunakan dalam merawat anoreksia nervosa. Terapi Berfokus Skema (sebuah bentuk CBT) telah dibangunkan oleh Dr. Jeffrey Young dan berkesan untuk membantu pesakit mengenal pasti asal-usul dan pencetus untuk pemakanan yang tidak teratur.

### Diet
Diet merupakan faktor yang paling penting perlu ditekankan pada orang yang mengalami anoreksia nervosa, dan mesti disesuaikan dengan keperluan setiap orang. Kepelbagaian makanan adalah penting semasa membuat perancangan makan serta makanan yang mempunyai ketumpatan tenaga yang lebih tinggi.  Seseorang perlulah mengambil kalori yang mencukupi, bermula dengan perlahan, dan meningkat pada kadar yang boleh diukur. Bukti peranan penambahan zink semasa penyusuan semula tidak jelas.

### Ubat
Pengubatan mempunyai faedah terhad untuk anoreksia. Terdapat kekurangan maklumat yang baik untuk membuat cadangan mengenai keberkesanan antidepresan dalam merawat anoreksia. Pemberian olanzapina telah terbukti menyebabkan peningkatan yang sederhana tetapi ketara secara statistik dalam berat badan pesakit anoreksia nervosa.

### Kemasukan ke hospital
Pesakit dengan AN mungkin dianggap kurang memahami tentang keperluan rawatan, dan dengan itu boleh dirawat secara tidak sukarela tanpa persetujuan mereka. AN mempunyai kadar kematian yang tinggi dan pesakit yang dimasukkan ke unit perubatan dalam keadaan sakit teruk mempunyai risiko yang sangat tinggi. Diagnosis boleh jadi mencabar, penilaian risiko mungkin tidak dapat dilakukan dengan tepat, persetujuan dan keperluan untuk paksaan mungkin tidak dapat dinilai dengan sewajarnya, sindrom pemberian makanan semula mungkin terlepas atau tidak dirawat dengan baik dan masalah tingkah laku dan keluarga berkaitan AN mungkin terlepas atau tidak diurus dengan baik. Garis panduan yang diterbitkan oleh Kolej Psikriatri Diraja mengesyorkan bahawa pakar perubatan dan psikiatri bekerjasama dalam menguruskan orang yang sakit teruk dengan AN.

### Sindrom pemberian makanan semula
Kadar pemberian makanan semula mungkin sukar ditentukan, kerana ketakutan terhadap sindrom pemberian makanan semula (RFS) boleh menyebabkan kekurangan makan. RFS dengan penurunan paras fosfat dan kalium dipercayai lebih berkemungkinan berlaku apabila BMI sangat rendah, dan apabila hadirnya komorbiditi perubatan seperti jangkitan atau kegagalan jantung. Dalam keadaan tersebut, pemberian makanan semula disyorkan untuk mula diberi secara perlahan-lahan tetapi pemulihan keadaan tubuh badan secepat mungkin selagi RFS tidak berlaku. Pengesyoran tentang keperluan tenaga berbeza-beza, dari 5–10 kcal/kg/hari pada pesakit yang paling terjejas dari segi perubatan (yang mungkin mempunyai risiko RFS tertinggi), kepada 1900 kcal/hari.

## Prognosis

AN mempunyai kadar kematian tertinggi berbanding mana-mana gangguan psikologi yang lain. Kadar kematian adalah 11 hingga 12 kali lebih tinggi berbanding populasi umum, dan risiko bunuh diri adalah 56 kali ganda lebih tinggi. Separuh daripada kalangan wanita dengan AN mencapai pemulihan penuh, manakala 20–30% tambahan mungkin pulih separa. Tidak semua orang yang mengalami anoreksia pulih sepenuhnya: kira-kira 20% mengalami anoreksia nervosa sebagai gangguan kronik. Jika anoreksia nervosa tidak dirawat, komplikasi serius seperti kegagalan jantung dan kegagalan buah pinggang boleh berlaku dan akhirnya membawa kepada kematian. Purata bilangan tahun dari permulaan sehingga penamatan AN ialah tujuh tahun untuk wanita dan tiga tahun untuk lelaki. Selepas sepuluh hingga lima belas tahun, 70% dari mereka tidak lagi memenuhi kriteria diagnostik, tetapi ramai yang masih terus mengalami masalah berkaitan pemakanan.

Aleksitimia (ketidakupayaan untuk mengenal pasti dan menggambarkan emosi sendiri) mempengaruhi hasil rawatan. Pemulihan juga dilihat pada spektrum dan bukannya hitam dan putih. Menurut kriteria Morgan-Russell, individu terlibat mungkin mempunyai hasil yang baik, pertengahan atau buruk. Walaupun apabila seseorang diklasifikasi akan mempunyai hasil yang "baik", berat badan hanya perlu dalam lingkungan 15% daripada purata, dan haid normal mesti ada pada wanita. Hasil yang baik juga tidak termasuk kesihatan psikologi. Pemulihan untuk pesakit yang mengalami anoreksia nervosa tidak dinafikan bersifat positif, tetapi pemulihan itu tidak bermakna pesakit itu sudah kembali normal.

### Relaps
Kadar relaps selepas rawatan berkisar 30-72% dalam tempoh 2-26 bulan, dengan kadar kira-kira 50% berlaku dalam 12 bulan selepas pemulihan berat badan. Proses relaps berlaku pada kira-kira satu per tiga dari kalangan pesakit di hospital, dan paling teruk dalam tempoh enam hingga lapan belas bulan pertama selepas keluar dari hospital. BMI atau ukuran lemak badan dan paras leptin semasa keluar adalah peramal paling kuat untuk relaps, termasuklah juga tanda-tanda makan psikopatologi semasa keluar. Tempoh penyakit, umur, keterukan, perkadaran subjenis AN gelojoh telan-singkir, dan kehadiran komorbiditi juga merupakan faktor penyumbang.

## Epidemiologi
Anoreksia dianggarkan berlaku dalam lingkungan 0.9% hingga 4.3% di kalangan perempuan dan 0.2% hingga 0.3% di kalangan lelaki di negara-negara Barat pada satu ketika dalam hidup mereka. Kira-kira 0.4% wanita muda terjejas pada umur tertentu dan dianggarkan berlaku tiga hingga sepuluh kali lebih jarang berlaku pada lelaki. Kadar di kebanyakan negara membangun kurang jelas. Selalunya ia bermula semasa usia remaja atau dewasa muda. Pelajar perubatan merupakan kumpulan berisiko tinggi, dengan anggaran prevalens keseluruhan sebanyak 10.4% di seluruh dunia.

Kadar seumur hidup untuk anoreksia nervosa atipikal, yakni satu bentuk ED-NOS apabila orang itu kehilangan sejumlah besar berat badan dan berisiko untuk komplikasi perubatan yang serius walaupun mempunyai indeks jisim badan yang lebih tinggi, jauh lebih tinggi pada 5-12%.

Walaupun anoreksia menjadi lebih biasa didiagnosis pada abad ke-20, perkara ini tidak jelas sama ada disebabkan oleh peningkatan kekerapannya atau hanya disebabkan diagnosis yang lebih baik. Kebanyakan kajian menunjukkan bahawa sejak sekurang-kurangnya 1970 kejadian AN dalam wanita dewasa adalah agak malar, sementara terdapat beberapa petunjuk bahawa kejadian mungkin telah meningkat untuk kanak-kanak perempuan berumur antara 14 dan 20.

## Rujukan


## Bacaan lanjut

&nbsp;
* 
* 
* 

## Pautan luar

* Persatuan Kebangsaan Anoreksia Nervosa serta Gangguan Berkaitan Lain
* Persatuan Psikologi Klinikal—Anoreksia